༼ཐོག་མའི་སྐད་ཆ།འདིར་ཁོ་བོས་གླིང་གེ་སར་སྒྲུང་བ་དང་འབྲེལ་ཡོད་ཀྱི་མི་སྣ་འཚོལ་ཞིབ་ཁྲོད་ནས་ཡུལ་མགོ་ལོག་ཨ་སྐྱོང་ཁང་སར་གྱི་སྔོན་གནས་རྗེས་དྲན་སྒྲུང་བ་གུ་ར་བླ་མ་དབང་ཁོ་ཞེས་པ་ཞིག་འཚོལ་དགོས་བྱུང་།ཁོང་གི་ལོ་རྒྱུས་ཐར་ཐོར་ནི་ཁོ་བོ་ལོ་ངོ་བརྒྱད་དགུའི་དུས་ནས་ཐོས་མྱོང་ལ་དོ་སྣང་ཡང་རྒྱུན་དུ་བྱས་པ་དང་།ད་ལྟ་འཚོ་བའི་རྒན་རྒོན་དག་གི་ཁ་ན་ཡང་ཁོང་གི་རྣམ་ཐར་དམ་དུམ་ཆད་ཆོད་ཡོད་པ་དང་།ཁོང་གི་རིགས་རྒྱུད་ཉེ་འབྲེལ་སོགས་འབྲེལ་ཡོད་མི་མང་པོ་དངོས་སུ་འདུག་མོད།འོན་ཀྱང་ཁོང་གི་གསང་གསུམ་གྱི་ལོ་རྒྱུས་གསལ་བོ་ཞིག་ལྟ་ཅི།ཐ་ན་འཁྲུངས་ལོ་དང་འདས་ལོ་ཙམ་ལ་ཡང་ཁ་མཐུན་པོ་ཞིག་མི་འདུག་པས།ལོ་རྒྱུས་ཇི་བཞིན་པ་ཞིག་འགོད་དཀའ་བའི་གནས་སུ་འདུག་ཕྱིར།འདིར་ཕྲན་གྱིས་ཨ་སྐྱོང་ཁང་སར་སྡེ་བར་གཏོགས་པའི་སྐྱ་སེར་ཕོ་མོ་སུ་ཡིན་གྱིས་རང་རང་གི་ཉེ་ཁོར་གྱི་རྒས་པོ་དག་གི་ངག་ལམ་ནས་གུ་ར་བླ་མ་དབང་ཁོའི་ལོ་རྒྱུས་ཀྱི་རྒྱུ་ཆའི་ས་བོན་རེ་ཨེ་རྙེད་ལྟ་རྒྱུ་དང་།ཁོ་བོས་འོག་ཏུ་གུ་ར་བླ་མ་ངོ་སྤྲོད་ཀྱི་ས་བོན་ཙམ་བཀོད་ཡོད་པ་དེ་ཡུལ་མི་ཚོའི་ངག་ནས་བཏུས་པ་ཡིན་པས་འགལ་འཛོལ་ལ་ཞེན་ཕྱོགས་སུ་མ་ལྷུང་བས་ཡོ་བསྲང་དང་ཁ་གསབ་རྒྱབ་སྐྱོར་གནང་རྒྱུར་སྙིང་ནས་རེ་བ་ཆེ་ཞུ་རྒྱུ་དེ་ཡིན།རེ་བ་ཞུ་ཡུལ་ཡང་གཙོ་བོ་གུ་ར་བླ་མ་འཁྲུངས་ཡུལ་ཁང་སར་ཚང་གི་ཤེས་ལྡན་པ་ཚོར་ཁ་གཟས་ཡོད་དོ།༽